Foto: Arhiva



POLA GODINE prošlo je od posljednjeg Thompsonovog koncerta na Poljudu, kojeg je koji dan pred izbore najavio osobno tadašnji splitski gradonačelnik Željko Kerum. Kao i 2002. godine, Poljud je bio krcat što je Thompsonu priskrbilo milijunsku zaradu.

Upravo zbog toga, neki su se pobunili što se Poljud daje Thompsonu gratis i time izravno šteti Hajduku kojeg je iz ralja stečaja u posljednji tren spasio kredit Grada Splita od 30 milijuna kuna. Organizator koncerta Tomislav Mrduljaš iz Dalmacijakoncerta pojasnio je uoči Thompsonovog poljudskog nastupa kako su Hajduku platili 100 tisuća kuna plus PDV. "A nismo trebali", tvrdi i danas Mrduljaš.

Na najavi koncerta rečeno je i kako će se dio prihoda dati u humanitarne svrhe KBC-u Split.

Dr. Poljak: Nema ničega...

Pola godine kasnije sanacijski upravitelj KBC-a dr. Kolja Poljak tvrdi da nisu zaprimili nikakvu pomoć od Thompsonovog koncerta na Poljudu.

"Nikakav novac, nikakav uređaj ili donacija bilo kakve vrste nisu registrirani. Sve smo provjerili. Ja sam čuo da je Thompson dolazio na proljeće ili ljeto u bolnicu, ali ja ga nisam vidio", kazao nam je dr. Poljak, koji bolnicu vodi od ovog ljeta.

Mrduljaš: Išli smo u bolnicu i razgovarali o donacijama

Tekst se nastavlja ispod oglasa

Premda nije mogao biti precizniji, Tomislav Mrduljaš se sjeća da su išli u bolnicu i da su vodili razgovore oko donacije.

"Moguće, no sa mnom nisu pričali", kaže Poljak.

Thompsonov menadžer: Lažu!

Thompsonov menadžer Zdravko Barišić šokirao se kada je čuo da u bolnici nemaju ništa o donaciji.

"Lažu", odrješito je poručio. Pojasnio nam je da, premda u bolnici nema registrirane uplate, ima doniranih sredstava i uređaja. Uprava bolnice nije im još, međutim, ušla u trag...